Јуна 1943. године био је именован за политичког комесара 11. крајишке дивизије и на тој дужности је остао до краја 1944. године. Са овом дивизијом је учествовао у тешким борбама у западној и централној Босни — за време зимских операција, у Првој бањалучкој операцији, за проширење слободне територије у централној Босни и др. У току лета 1944. године ова дивизија је прешла преко централне и источне Босне, а у јесен 1944. је прешла у Србију и учествовала у борбама за ослобођење западне Србије, у Београдској операцији и на Сремском фронту. За успехе постигнуте у борбама за ослобођење Београда, био је похваљен заједно са својо јединицом. Извесно време се налазио на дужности политичког комесара Трећег босанског корпуса, који је у завршним операцијама за ослобођење Југославије, имао значајну улогу у спречавању повлачења непријатљеских снага.